פול המילטון

פול המילטון (באנגלית: Paul Hamilton; 16 באוקטובר 1762 – 30 ביוני 1816) היה מזכיר הצי השלישי של ארצות הברית ומושל קרוליינה הדרומית ה-42.

ביוגרפיה
פול המילטון נולד ב-16 באוקטובר 1762 בסיינט פול שבקרוליינה הדרומית. בגיל 16 הוא הפסיק את לימודיו בבית הספר בשל בעיות כלכליות. במהלך מלחמת העצמאות של ארצות הברית הוא שירת בתפקידים צבאיים בדרום ולחם תחת פיקודו של גנרל פרנסיס מריון. הוא השתתף בכיבוש פורט בלפור תחת פיקודו של קולונל ויליאם הרדן.

לאחר המלחמה הוא היה לבעל מטעים ודמות ציבורית. הוא שימש במגוון תפקידים ציבוריים בקרוליינה דרומית, כולל חבר בית הנבחרים של המדינה (1787) וחבר הסנאט שלה (1794), מבקר המדינה (1800) והמושל ה-42 שלה (1806-1804).

ב-1809 בחר הנשיא ג'יימס מדיסון בהמילטון לתפקיד מזכיר הצי של ארצות הברית. תקופת כהונתו בתפקיד זה כללה את החודשים הראשונים של מלחמת 1812, שבמהלכם נחל צי ארצות הברית הקטן כמה ניצחונות ראויים לציון על הצי המלכותי הבריטי. המילטון היה תומך במוכנות צבאית, במיוחד בהקמתם של ביצורי חוף. אף על פי שהוא רצה לחזק את הצי, הוא נתקל בקונגרס עוין ובנשיא שהיה אדיש לדעותיו. עם זאת, הוא היה אחראי להעברתו של "חוק בתי החולים הימיים של 1811". בסוף שנת 1812 התפטר המילטון מתפקידו ושב לקרוליינה הדרומית.

פול המילטון נפטר ב-30 ביוני 1816 בביופרט שבקרוליינה הדרומית.

צי ארצות הברית הנציח את שמו באניית סקונר שהייתה בשירות בתחילת המאה ה-19 ובשלוש משחתות ובאונית ליברטי אחת שהיו פעילות במהלך המאה ה-20. בג'ורג'יה קיימת עיירה הנושאת את שמו.

קישורים חיצוניים
 SCIway Biography of Paul Hamilton
 NGA Biography of Paul Hamilton

הערות שוליים

מזכירי הצי של ארצות הברית
חברי הקבינט של ארצות הברית בממשל ג'יימס מדיסון
מושלי קרוליינה הדרומית
מושלי מדינות ארצות הברית מהמפלגה הדמוקרטית-רפובליקנית
אנשי צבא אמריקאים במלחמת העצמאות של ארצות הברית
אנשי הכוחות המזוינים של ארצות הברית במלחמת 1812
אמריקאים שנולדו ב-1762
אמריקאים שנפטרו ב-1816